གསུམ་པ་བྱ་རྒྱུད་ལས་རིགས་གསུམ་གྱི་ཕྲེང་བ་བཤད་དེ།དེ་བཞིན་གཤེགས་པའི་རིགས་ལ་བོ་དེ་ཙེའི་ཕྲེང་བ་དང་།པདྨའི་རིགས་ལ་པདྨའི་སྙིང་པོ་དང་།རྡོ་རྗེ་རིགས་ལ་རུ་དྲཱ་ཀྵའི་ཕྲེང་བ་དགོས་པར་གསུངས་པའི་ཕྱིར་ཏེ།ལེགས་གྲུབ་ལས།རྒྱལ་བའི་རིགས་ལ་བོ་དེ་ཙེ།།སྔགས་ཀྱི་ནོར་བུར་རབ་ཏུ་བསྒྲགས།།པདྨའི་རིགས་ལ་པདྨའི་སྙིང་།།རྡོ་རྗེ་རིགས་ལ་རུ་དྲཱ་ཀྵ།།རིགས་གསུམ་དག་ནི་ཐམས་ཅད་ལ།།ནོར་བུ་དེ་དག་རབ་ཏུ་བསྒྲགས།།བཟླས་བརྗོད་བྱེད་པའི་ལས་ཀུན་ལ།།དེ་དག་དགེ་ཞིང་མཆོག་ཏུ་བཤད།།ཅེས་གསུངས་པའི་ཕྱིར་རོ།།རྣལ་འབྱོར་རྒྱུད་ལས་ནི་དེ་བཞིན་གཤེགས་པའི་རིགས་དང་།རྡོ་རྗེའི་རིགས་དང་།རིན་ཆེན་ནམ་ནོར་བུའི་རིགས་དང་།པདྨའི་རིགས་དང་རིགས་བཞི་བྱས་ཏེ་དང་པོ་ལ་བོ་དེ་ཙེ་དང་།གཉིས་པ་ལ་རུ་དྲཱ་ཀྵ་དང་།གསུམ་པ་ལ་མུ་ཏིག་དང་།བཞི་པ་ལ་པདྨའི་སྙིང་པོའི་ཕྲེང་བ་བསྔགས་པ་ཡིན་ཏེ།རྒྱུད་རྡོ་རྗེ་རྩེ་མོ་ལས།སངས་རྒྱས་རྣལ་འབྱོར་བོ་དེ་ཙེ།།རྡོ་རྗེ་ཅན་ལ་རུ་དྲཱ་ཀྵ།།ཕྱི་རོལ་ནོར་རིགས་དབང་པོ་སྟེ།།མུ་ཏིག་ནོར་བུའི་རྣལ་འབྱོར་ཅན།།པདྨའི་སྙིང་པོའི་ཕྲེང་བ་ནི།།པདྨའི་རིགས་རྣམས་ཀུན་ལ་བསྔགས།།ཞེས་གསུངས་པས་སོ།།